ምንጪ ስእሊ, KIRUBEL ምስ ኩሩቤል ዘራኽበና ምኽንያት ሓደ ፍሉይ ዛዕባ'ዩ፣ ምስ ክንዮ-ዶብ ዝሰፍር ሰብ ክትፋቐርን ሓዳር ክትገብርን ብዙሕ ዝውቱር ኣይኰነን - ምናዳ እተን ሃገራት፡ ከም ኢትዮጵያን ኤርትራን፡ ተጻረድቲ ምስ ዝዀና። እዚ ሓደ ካብ'ቶም ዉግእ ዘፍርዮም ባህርያት'ዩ ክበሃል ይከኣል። ይዅን'ምበር፡ እዚ ባህርይ'ዚ ቀያዲ ኣይኰነን። ብዉሑዱ ንኩሩቤልን ንመርዓቱን ኣይቀየዶምን። ኩሩቤል ምስ ሂወት መርዓቱ ጌና ሓደ ዓመት ዘይመልኦ ዉሉዶም እናዕበዩ ኣብ ከተማ ለንደን'ዮም ዝነብሩ። ንሱ ካብ ኤርትራ ንሳ ኸኣ ካብ ኢትዮጵያ። ዛንትኦም ድማ ፍቕሪ ገደብ ከም ዘይብሉ'ዩ ዘርኢ። "ብእዋን ብረታዊ ቃልሲ ኤርትራ ኣብ ቤት ትምህርቲ-ሰውራ'የ ዓብየ" እናበለ ክሩቤል ዛንታኡ ይጅምር። ብእዋን ብረታዊ ቃልሲ ካብ ፈቐድኡ ቦታታት ዝተኣከቡ መንእሰያት - ኵሎም ትሕተ-ዕድሜ - ብኣካየድቲ ቤት-ትምህርቲ ሰውራ ዝናበይሉ ዝነበረ እዋን'ዩ። ናብራ ኣባላት ቤት-ትምህርቲ ሰውራ ቀሊል ኣይነበረን። ኣብ ንኡስ ዕድሚኦም ኣብ ፈቐዶ በዓትን ኣጻድፍን ጫካን ሽንጭሮን'ዮም ተኣኪቦም ዝነብሩ ነይሮም፣ እሞ ኸኣ ካብ ወለዶምን መቕርቦኦምን ርሒቖም። "ኣብ ቤት-ትምህርቲ ሰውራ ሕልሚ እንሃንጸሉ ዝነበረ እዋን'ዩ ነይሩ - ሕልሚ ጽባ'ሕ-ናጽነት። ኣነ ብወገነይ ትሕልንተኛ'የ ነይረ 'ዶ ኢለ ንነብሰይ ክገልጻ?
